"ठानेदार जी, ए दुनियां बड़ी रंग-बरंगी ऐ। कु’न हक्कदार ऐ ते कु’न कसूरबार ए कुसी पता ऐ? मिगी ते अपना हक्क मौत गै लभदी ऐ। मेरे कन्ने बड़ियां खेढां खडोइयां न। त्रै ब’रे पैह्लां मेरा ब्याह् होआ हा। मेरा आदमी मिल्टरी च नौकर हा। जागत होआ तां ओ छुट्टी आए हे। अट्ठ-दस्स दिन गै रेह् हे ते छुट्टी कैंसल होने दी तार आई गेई ही। ओ चली गे हे। मता चिर उंदा कोई खत-पत्तर नेईं हा आया। फी इक तार आई ही जे ओ मुल्खा दे कम्म आई गे न। फी के हा? पेई गेआ रोना-पिट्टना ते उजड़ी गेई मेरी दुनियां। बथेरियां टक्करां मारियां। बथेरे रोए-करलाए पर जाने आले बी कदें मुड़ियै आए न। साल-खंड रोना-धोना लग्गा रेहा। परमात्मा ने उंदी इक-मात्तर नशानी बी मेरे कोला खोही लैत्ती। जागत जींदा रौंह्दा तां नुहाड़ें स्हारै गै दिन कट्टी लैंदी ही। जीने दी तांह्ग बनी रौह्नी ही।"